**Volontiranje mijenja pogled na život**

Kada se prisjetim svog iskustva sa volontiranjem, prožmu me osjećaji sreće i ispunjenja. Nemoguće je riječima opisati doživljaj pomaganja.  
Prije nekoliko godina, dok sam još stanovala u Kninu, živio je u staroj,trošnoj kući jedan djed. Bez igdje ikoga, bez žene i djece osim mačaka što su ga redovno posjećivale radi hrane. Bio je siromah, nije imao primanja, ali sudeći po tome što sam vidjela, bio je zadovoljan sa onim što ima, što je većini ljudi naprosto nezamislivo. Skupina volontera iz kninske udruge, skupa sa mnom, odlučila je gospodinu pomoći uljepšati mu dom te ga opskrbiti s osnovnim potrepštinama. Posvetili smo tome pet dana, kuću smo preuredili iznutra, postavili noviji namještaj, prebojali fasadu i uredili okućnicu, a vrata koja su popravljena danas čuvaju dom gospodina čiji je osmijeh bila veća nagrada nego bilo kakva materijalna naknada.  
Shvatila sam zapravo koliko pohlepe postoji u ovom svijetu, žalimo se na stvari kojih se sutra nećemo ni sjećati, a dragi gospodin je bio zadovoljan samo zato jer ima krov nad glavom. Od tada više nisam ista, pogled na svijet mi je usmjeren u prvom redu prema svemu pozitivnome u malim svakodnevnim stvarima koje neizmjerno usrećuju ako ih postaneš svjestan.

Mirna Jurko 4.a

SSŠ bana Josipa Jelačića Sinj